ท่าแร่ (ภาพยนตร์)

ท่าแร่ เป็น ภาพยนตร์สยองขวัญ เหนือธรรมชาติ ของไทย ปี พ.ศ. 2568 กำกับและร่วมเขียนบทโดย ทวีวัฒน์ วันทา นำแสดงโดย จิรายุ ตั้งศรีสุข, พีรวิชญ์ อรรถชิตสถาพร, ธเนศ วรากุลนุเคราะห์, ณิชาภัทร ฉัตรชัยพลรัตน์, องอาจ เจียมเจริญพรกุล และสวนีย์ นาวินธนันท์ชัย นับเป็นภาพยนตร์ไทยเรื่องแรกที่นำเสนอการไล่ผีในรูปแบบคลาสสิกของ หมอผีเอ็กซอร์ซิสต์
เรื่องย่อ.
ณ ท่าแร่ ชุมชนคาทอลิกที่เก่าแก่และใหญ่ที่สุดในประเทศไทย ปีศาจร้ายที่เคยถูกปราบไปเมื่อสี่สิบปีก่อน ได้หวนกลับมาอีกครั้ง การปรากฏตัวครั้งใหม่เริ่มต้นขึ้นเมื่อ “ตามิ่ง” อดีตบาทหลวง แสดงพฤติกรรมผิดปกติและน่าสะพรึงกลัว จนสร้างความหวาดผวาไปทั่วหมู่บ้าน ชาวบ้านจึงหันไปพึ่งแม่โสภา หมอผีท้องถิ่นผู้มีความสามารถสื่อสารกับวิญญาณและประกอบพิธีรักษาตามความเชื่อดั้งเดิมของอีสาน
ในขณะเดียวกัน คริสตจักร ได้ส่งบาทหลวงเปาโล ผู้เชี่ยวชาญด้านการปราบปีศาจ มายับยั้งวิกฤตโดยด่วน พร้อมกันนั้น มะลี่ก็เดินทางกลับท่าแร่เพื่อดูแลตามิ่งผู้เป็นบิดา แต่กลับต้องเผชิญหน้ากับความชั่วร้ายที่ซ่อนเร้นอยู่ เมื่อความศรัทธาจากสองโลกต้องมาร่วมมือกันเพื่อต่อกรกับความสยอง ความจริงอันดำมือของชุมชนก็เริ่มถูกเปิดเผย ซึ่งนำทั้งชีวิตและความเชื่อเข้าสู่เดิมพันครั้งใหญ่ตลอดกาล
ความเป็นมาและการผลิต.
เบื้องหลังและการสร้าง.
"ท่าแร่" กำกับโดย ทวีวัฒน์ วันทา ผู้กำกับที่โด่งดังจากความสำเร็จของ "ธี่หยด" (2566) และ "ธี่หยด 2" (2567) สองภาพยนตร์สยองขวัญเหนือธรรมชาติที่ประสบความสำเร็จอย่างสูงในตารางบ็อกซ์ออฟฟิศ ต่อมาเขาปฏิเสธการกำกับภาคที่สามของ "ธี่หยด 3" โดยให้เหตุผลว่าไม่มีไอเดียใหม่ อย่างไรก็ตาม ใน พ.ศ. 2568 เขาสร้างความประหลาดใจด้วยการหวนคืนสู่วงการภาพยนตร์สยองขวัญอีกครั้งกับผลงานใหม่สองเรื่อง คือ "วิญญาณเลขที่ 13" ซึ่งเข้าฉายเมื่อวันที่ 19 มิถุนายน และ "ท่าแร่" ซึ่งเข้าฉายเมื่อวันที่ 7 สิงหาคม โดยทั้งสองเรื่องนี้ผลิตโดยสตูดิโอที่แตกต่างจากผู้สร้าง "ธี่หยด" และภาคต่อของภาพยนตร์เรื่องนี้
ภาพยนตร์เรื่องนี้นับเป็นภาพยนตร์ไทยเรื่องแรกที่ผสมผสานความเชื่อแบบคริสต์เข้ากับความเชื่อพื้นบ้านไทยและผีไทย ซึ่งเป็นสองระบบความเชื่อที่แตกต่างกันอย่างชัดเจน
ทวีวัฒน์เล่าว่าการถ่ายทำภาพยนตร์เรื่องนี้เป็นความท้าทายแทบทุกวันและทุกฉาก โดยเฉพาะฉากพิธีกรรมไล่ผีที่ตัวละครโสภาทำพิธี ซึ่งยากเป็นพิเศษเพราะเป็นพิธีกรรมที่ไม่คุ้นเคยและต้องอาศัยการค้นคว้าอย่างหนัก บนกองถ่ายมีหมอผีจริงที่พูดภาษาผู้ไทได้เข้ามามีส่วนร่วมเพื่อความถูกต้อง วิญญาณที่ถูกสิงต้องแสดงพลังและโต้ตอบกับหมอแย้ในแต่ละฉาก ทำให้ทุกการถ่ายทำต้องอาศัยทั้งเทคนิคและความแม่นยำของพิธีกรรม
ทีมงานยังได้ปรึกษากับบาทหลวงผู้เชี่ยวชาญด้านการไล่ผี และใช้บทสวดจริงที่ผ่านการตรวจสอบแล้วโดยไม่มีการด้นสด บางครั้งนักแสดงแทบไม่มีเวลาเตรียมตัว ต้องอ่านบทสวดจริงสด ๆ บนกองถ่ายเพราะภาษาเข้าใจยาก ทุกขั้นตอนทำด้วยความเคารพต่อความถูกต้อง ทำให้ฉากเหล่านี้ทั้งน่ากลัวและเต็มไปด้วยความศักดิ์สิทธิ์
ฉากที่เกี่ยวข้องกับโบสถ์เป็นอีกส่วนที่ถ่ายทำอย่างระมัดระวัง เนื่องจากกิจกรรมใด ๆ ภายในโบสถ์ต้องได้รับอนุญาตจากวาติกัน ทีมงานจึงสร้างฉากจำลองขึ้นโดยอ้างอิงจากโบสถ์เซนต์โยเซฟ ซึ่งถูกใช้เป็นฉากโบสถ์เก่าที่บาทหลวงสมชายทำพิธีไล่ผีให้ลูกสาวของแสง
ทีมนักแสดงและทีมงานส่วนใหญ่ยังคงเป็นชุดเดียวกับจักรวาล "ธี่หยด" ซึ่งทำให้ผู้ชมคุ้นเคย มานิตา ชอบชื่น ผู้รับบทหญิงชุดดำในทั้งสองภาคของ "ธี่หยด" ยังทำหน้าที่เป็นโค้ชการแสดงให้กับโครงการนี้ด้วย ผู้กำกับอธิบายว่า หาก "ธี่หยด" เปรียบเหมือนรถไฟเหาะตีลังกาแล้ว "ท่าแร่" จะเหมือนการขับรถไปบนถนนรกร้างที่น้ำมันกำลังจะหมด เป็นความสยองที่สิ่งเบื้องหน้าดูน่ากลัวแต่ไม่มีทางหันหลังกลับได้ ชวนให้รู้สึกว่างเปล่า และบางครั้งอาจเหมือนกลับไปอยู่บนรถไฟเหาะอีกครั้ง ซึ่งเป็นประสบการณ์ที่เขาตั้งใจสร้างขึ้น
ในด้านนักแสดง จิรายุ ตั้งศรีสุข รับบทนำเป็น บาทหลวงเปาโล ถือเป็นการพลิกบทบาทจากงานแสดงละครโทรทัศน์และซีรีส์พีเรียด มาสู่ภาพยนตร์แอ็กชันสยองขวัญ ตัวละครของเขาต้องแสดงออกถึงความสงบเยือกเย็นแต่ทรงพลังในฐานะบาทหลวงผู้เชี่ยวชาญการไล่ผี จิรายุเล่าว่าเขาไม่เคยรู้จักท่าแร่มาก่อน แต่เมื่อได้ไปเยือนสถานที่จริงกลับรู้สึกประทับใจกับบรรยากาศแบบผสมผสาน ว่ามีสถาปัตยกรรมแบบตะวันตกตั้งอยู่เคียงคู่กับเรือนไทยแบบยกใต้ถุน โบสถ์ตั้งตระหง่านใจกลางชุมชนท่ามกลางความเชื่อพื้นบ้าน และผังเมืองมีลักษณะเป็นระเบียบแบบตะวันตก เขายังประทับใจกับขบวนแห่ดาวคริสต์มาส ซึ่งเป็นประเพณีที่พบได้เฉพาะที่นี่ อีกจุดเด่นคือการได้ร่วมแสดงกับ พีรวิชญ์ อรรถชิตสถาพร ผู้รับบทแม่เมืองโสภา หมอผี ตัวละครสำคัญที่ทำหน้าที่เป็นผู้รักษาทางจิตวิญญาณให้กับชาวบ้าน แม้ว่าบทบาทนี้จะท้าทายเป็นพิเศษ แต่พีรวิชญ์ก็แสดงได้อย่างโดดเด่นซึ่งเพิ่มชีวิตชีวาและความลึกซึ้งให้กับเรื่องราว
การตอบรับ.
เมื่อวันที่ 31 ธันวาคม พ.ศ. 2567 เพจ เฟซบุ๊ก "Thailand Box Office and Entertainment" เผยแพร่โปสเตอร์ทีเซอร์ของภาพยนตร์เรื่องนี้ พร้อมข้อความว่าเป็นโครงการภาพยนตร์สยองขวัญใหม่จากผู้กำกับ "ธี่หยด 2" ซึ่งทำรายได้รวมถึง 800 ล้านบาท โพสต์นี้กลายเป็นปรากฏการณ์ไวรัลอย่างรวดเร็ว ถูกแชร์มากกว่า 5,100 ครั้ง และมีผู้ชมเข้ามาคอมเมนต์อย่างคึกคักรอชมภาพยนตร์ โปสเตอร์นี้ได้รับความสนใจเป็นพิเศษเนื่องจากปรากฏคำว่า "ท่าแร่" ซึ่งเป็นชุมชนคริสต์คาทอลิกที่ใหญ่และเก่าแก่ที่สุดในประเทศไทย แต่ภาพกลับเป็นมือที่ทาสีเล็บ พร้อมสร้อยพระเครื่องพระพุทธรูป